[{"text_idx": "#000002", "text": "Heddiw, dydd Gwener 8 Chwefror 2019, yw #DyddMiwsigCymru. Mae\u2019r diwrnod yn dathlu pob math o gerddoriaeth Cymraeg ac mae\u2019n hawdd ymuno yn yr hwyl a dod o hyd i hen ffefrynnau a cherddoriaeth newydd drwy ddilyn trywydd yr hashnod ar y cyfryngau cymdeithasol."}, {"text_idx": "#000003", "text": "Y llynedd, fe restrwyd ein hoff ganeuon, felly eleni dyma gyflwyno casgliad o hoff artistiaid rhai o staff Llenyddiaeth Cymru, gan drafod gogwydd llenyddol eu gwaith:"}, {"text_idx": "#000004", "text": "\u201cLlynedd ar Ddydd Miwsig Cymru dyma nodi mai fy hoff ga\u0302n oedd Mynyddoedd gan Lleuwen Steffan, a fy mod yn byw mewn anobaith pur nad oedd ar gael yn unlle. Blwyddyn yn ddiweddarach, ymddangosodd y ga\u0302n ar ei halbwm newydd Gwn Gla\u0302n, Beibl Budr. Hwre\u0302!"}, {"text_idx": "#000007", "text": "\u201cHeb os, un o fy hoff artistiaid i ydi Steve Eaves. Fyth ers i mi ddarganfod casgliad Ffoaduriaid yn y Brifysgol (o\u2019n i braidd yn hwyr i\u2019r parti) dwi wedi cael fy hudo gan eiriau ac alawon Steve Eaves a\u2019i Driawd. Dyna rhai o\u2019r gigiau gorau i mi eu profi hefyd, a\u0302\u2019r gynulleidfa ym mhob un bron yn gwbl, gwbl dawel wrth iddo chwarae. Dwi wrth fy modd hefo\u2019i farddoniaeth hefyd, yn enwedig casgliad Jazz yn y Nos. Mae barddoniaeth yn llifo drwy\u2019i gerddoriaeth, fel y mae Elis Dafydd yn ei gyflwyno mewn pennod yn y gyfrol Rhywbeth i\u2019w Ddweud, wrth gyfeirio at y ga\u0302n Cocaine."}, {"text_idx": "#000008", "text": "Gan fod dymuniad Leusa wedi dod yn wir y llynedd, dwi hefyd am ddymuno ar ddu a gwyn y bydd Steve Eaves yn rhyddhau albwm newydd yn fuan. Dwi\u2019n croesi pob dim y daw\u2019r dymuniad hwnnw yn wir.\u201d"}, {"text_idx": "#000018", "text": "Ac mae cerddoriaeth a chaneuon Jarman wedi parhau fel trac sain fy mywyd, ynghyd a\u0302 llawer o\u2019m cyfoedion. Ymhlith uchafbwyntiau\u2019r blynyddoedd diwethaf mae:"}, {"text_idx": "#000022", "text": "\u201cMae\u2019r berthynas rhwng miwsig a geiriau yn un hynod agos, ac yn ymestyn no\u0302l cyn cof. Dros y blynyddoedd mae sawl un o\u2019n hawduron blaenllaw wedi bod ynghlwm a\u0302 nifer o fandiau Cymraeg. Yn yr 1980au roedd Bardd Cenedlaethol Cymru Ifor ap Glyn yn canu gyda\u2019r band Treiglad Pherffaith, Twm Morys yw prif leisydd Bob Delyn a\u2019r Ebillion, ac mae\u2019r llenor a\u2019r cerddor Gwyneth Glyn yn swyno gwrandawyr dros y byd gyda\u2019i llais hudolus."}, {"text_idx": "#000023", "text": "Wrth wrando ar gerddoriaeth rap Americanaidd yn fy arddegau, dechreuais glywed cysylltiad rhwng y ffurf hynod grefftus hon o fynegiant llafar gyda\u2019r gynghanedd. Ar y pryd ymddengys yn gwbl amhosib egluro\u2019r cysylltiad hwn yn ffurfiol \u2013 pwy fyddai\u2019n gallu cymharu Dic Jones a Chuck D?"}, {"text_idx": "#000024", "text": "Yn ffodus, ymhen rhai blynyddoedd, dyma feirdd ifainc cyffrous fel Aneirin Karadog yn llwyddo i bontio\u2019r diwylliannau. Roedd e\u2019n ennill cadeiriau tra\u2019n rapio gyda\u2019r band Genod Droog. Uchafbwynt i mi oedd clywed Aron Elias o\u2019r band Pep Le Pew yn rapio\u2019n gelfydd darnau o Farwnad Llywelyn ap Gruffudd yn un o\u2019n digwyddiadau ni yn Eisteddfod Meifod 2003."}, {"text_idx": "#000025", "text": "Erbyn hyn mae\u2019r cyswllt rhwng y grefft lafar o rapio a\u0302\u2019n traddodiad barddol wedi ei hen sefydlu, ac roedd y bi\u0302tbocsiwr gwych, Ed Holden (neu Mr Phormula) yn Fardd y Mis ar Radio Cymru yn ddiweddar.\u201d"}, {"text_idx": "#000026", "text": "\u201cDwi\u2019n caru cerddoriaeth, ac er mod i\u2019n mwynhau pob math o ganeuon, y rhai sydd wir yn aros yn y cof i mi ydi rhai lle mae\u2019r geiriau\u2019n canu. Gan hynny, \u2018dwi am ddweud mai Iwan Huws yw fy hoff lenor sy\u2019n gerddor (neu gerddor sy\u2019n lenor?). Mae rhai o eiriau caneuon Cowbois Rhos Botwnnog a\u2019i ganeuon solo yn ennyn ymateb corfforol ynof fi \u2013 tyndra ar y galon, dwrn yn yr awyr, cwlwm yn y stumog, dagrau, gwe\u0302n \u2013 gymaint, os nad mwy na rhai o fy hoff nofelau a cherddi traddodiadol."}, {"text_idx": "#000027", "text": "A cyn ichi ddadlau mod i\u2019n plygu\u2019r meini prawf, mae gen i ddau wrth-ddadl. Fe enillodd Bob Dylan y Wobr Nobel am lenyddiaeth, ac mae Iwan Huws wedi cael Ysgoloriaeth i Awduron Llenyddiaeth Cymru i weithio ar nofel i blant, a dwi\u2019n reit siw\u0302r y bydd y geiriau hynny\u2019n canu hefyd.\u201d"}]